過眉山謁鄉耆宿李八丈提刑
作者：程公許
朝代：宋

paragraphs: 憶昔下吳會，拜公古渝州。
別來忽星紀，不知幾三秋。
豈不願舂糧，占烏渠渠屋。
良期苦難儷，千里勞遠目。
公家難兄弟，與蜀關重輕。
峨眉疊連娟，石筍屹崢嶸。
維國有著龜，維士有司命。
並生天地間，受命獨也正。
憂端日搶攘，世論滋軟熟。
誰謂空谷遠，有美人如玉。
我如南州橘，托根非不深。
踰淮恐成枳，望遠勞我心。
鮐背髮皤然，齒頰探骨鯁。
跪履乞一言，書紳以自儆。